Temba-lose Proteas looi Kiwi’sDie Proteas het vir Nieu-Seeland met nege paaltjies in ’n opwarmingswedstryd in Brisbane geklop. Foto: Twitter. In die grapriller Zombieland berispe Woody Harrelson se karakter vir Jesse Eisenberg omdat hy so baie daarvan hou om strekke en opwarmingsoefeninge te doen. “Het jy al ooit ŉ leeu gesien wat eers moet opwarm voordat hy ŉ bokkie plattrek?” het Harrelson gevra. Maar in die sportwêreld is opwarmingswedstryde inderdaad belangrik – veral vóór ŉ Wêreldbeker-toernooi. Toegegee, dit help seker veel jy wen elke littelosmaak-stryd, maar val uit die bus wanneer dit tyd is vir die ware Jakob; tog is dit steeds ŉ goeie aanduiding van hoe ŉ span se sake in aanloop tot die toernooi staan. En die Proteas het sopas hul opwarmingswedstryd teen Nieu-Seeland in Brisbane op ŉ drafstap met nege paaltjies gewen. Die Suid-Afrikaners is steeds sonder die dienste van Temba Bavuma en Keshav Maharaj het die span in sy afwesigheid aangevoer. Bavuma – wat deesdae kwaai met sy spelpeil sukkel – het die afgelope paar wedstryde teen Indië weens ŉ virus misgeloop. Volgens Krieket Suid-Afrika (KSA) het die 32-jarige speler egter gister geoefen en hy behoort vir Woensdag se opwarmingswedstryd teen Bangladesj gereed te wees. Maharaj het egter as kaptein geblom. Hy het met boulsyfers van 3/17 gespog en saam met Tabraiz Shamsi (2/6) en Wayne Parnell (2/8) het hy toegesien dat die Kiwi’s vir slegs 98 lopies in 17,1 boulbeurte uitgeknikker is. Net Martin Guptill, Glenn Phillips en Michael Bracewell kon daarin slaag om meer as tien lopies vir Nieu-Seeland aan te teken. Daarna het Reeza Hendricks – baie Protea-ondersteuners se gunstelingkeuse om die beleërde Bavuma se skoene vol te staan – en Rilee Rossouw korte mette met die beskeie wenteiken gemaak. Die twee het ŉ openingsvennootskap van 66 geniet voordat Hendricks sy paaltjie verloor het. Rossouw het egter tien grenshoue in sy onoorwonne beurt van 54 lopies gemoker en hy het toegesien dat die Proteas die wenlopies binne 12 boulbeurte geslaan het. Nieu-Seeland 98/10 in 17,1 boulbeurte: Martin Guptill 26, Keshav Maharaj 3/17 en Tabraiz Shamsi 2/6. Suid-Afrika 100/1 in 11,2 boulbeurte: Rilee Rossouw 54* en Reeza Hendricks 27.